CELEX: 32020R1543
Language: el
Date: 2020-10-21 00:00:00
Title: Κανονισμός (ΕΕ) 2020/1543 του Ευρωπαϊκού Κοινοβουλίου και του Συμβουλίου της 21ης Οκτωβρίου 2020 για την τροποποίηση του κανονισμού (ΕΕ) αριθ. 514/2014 όσον αφορά τη διαδικασία αποδέσμευσης

26.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 356/3
               
            
         ΚΑΝΟΝΙΣΜΟΣ (ΕΕ) 2020/1543 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 21ης Οκτωβρίου 2020
         για την τροποποίηση του κανονισμού (ΕΕ) αριθ. 514/2014 όσον αφορά τη διαδικασία αποδέσμευσης
         ΤΟ ΕΥΡΩΠΑΪΚΟ ΚΟΙΝΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2, το άρθρο 79 παράγραφοι 2 και 4, το άρθρο 82 παράγραφος 1, το άρθρο 84 και το άρθρο 87 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Τα κράτη μέλη έχουν πληγεί από τις συνέπειες της πανδημίας COVID-19 με πρωτόγνωρο τρόπο. Η πανδημία COVID-19 έχει επηρεάσει τη μετανάστευση, την ασφάλεια και τη διαχείριση των συνόρων στα κράτη μέλη, γεγονός που, με τη σειρά του, έχει επιδεινώσει τις σοβαρές ελλείψεις ρευστότητας που αντιμετωπίζουν τα κράτη μέλη λόγω της αιφνίδιας και σημαντικής αύξησης των δημόσιων επενδύσεων που απαιτούνται σε πολλούς τομείς. Τούτο έχει δημιουργήσει μια έκτακτη κατάσταση, η οποία θα πρέπει να αντιμετωπιστεί με συγκεκριμένα μέτρα.
                  
               
                     (2)
                  
                  
                     Είναι αναγκαίο να παρασχεθεί πρόσθετη ευελιξία στα κράτη μέλη ώστε να μπορέσουν να ανταποκριθούν σε αυτή την άνευ προηγουμένου κρίση ενισχύοντας τη δυνατότητα πλήρους αξιοποίησης της διαθέσιμης περιόδου εκτέλεσης για τα εθνικά προγράμματα που αναφέρονται στον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου (2) μέχρι το κλείσιμο των εν λόγω προγραμμάτων έως τις 31 Δεκεμβρίου 2023. Για να καλυφθεί αυτή η ανάγκη, θα πρέπει οι προθεσμίες για την αποδέσμευση και την υποβολή των αιτήσεων πληρωμής του ετήσιου υπολοίπου να είναι οι ίδιες. Η κανονιστική προθεσμία για τις αιτήσεις πληρωμής του ετήσιου υπολοίπου είναι η 15η Φεβρουαρίου του έτους που έπεται του σχετικού οικονομικού έτους, την οποία η Επιτροπή δύναται κατ’ εξαίρεση να παρατείνει έως την 1η Μαρτίου του εν λόγω έτους, ενώ η προθεσμία αποδέσμευσης που είχε καθοριστεί αρχικά ήταν η 31η Δεκεμβρίου του δεύτερου έτους μετά από εκείνο της δημοσιονομικής δέσμευσης. Με την ευθυγράμμιση της προθεσμίας αποδέσμευσης με τη σχετική προθεσμία υποβολής των αιτήσεων πληρωμής, η Επιτροπή θα έχει τη δυνατότητα να λαμβάνει υπόψη την αίτηση πληρωμής του ετήσιου υπολοίπου που υποβάλλεται από το κράτος μέλος την 15η Φεβρουαρίου ή την 1η Μαρτίου, κατά περίπτωση, για τους σκοπούς της άσκησης αποδέσμευσης.
                  
               
                     (3)
                  
                  
                     Για να διασφαλιστεί ότι τα κράτη μέλη μπορούν να κάνουν πλήρη χρήση των πρόσθετων κονδυλίων που χορηγήθηκαν το 2018 και το 2019, θα πρέπει να προσαρμοστεί το έτος κατά το οποίο πραγματοποιείται η δημοσιονομική δέσμευση. Τα εν λόγω πρόσθετα κονδύλια συμπεριλήφθηκαν στον γενικό προϋπολογισμό της Ευρωπαϊκής Ένωσης για τα οικονομικά έτη 2018 και 2019 και στη συνέχεια δεσμεύτηκαν για τα εθνικά προγράμματα.
                  
               
                     (4)
                  
                  
                     Λόγω της επείγουσας ανάγκης που προέκυψε από τις εξαιρετικές συνθήκες που προκλήθηκαν από την πανδημία COVID-19, θεωρείται σκόπιμο να προβλεφθεί παρέκκλιση από την περίοδο των οκτώ εβδομάδων που προβλέπει το άρθρο 4 του πρωτοκόλλου αριθ. 1 για τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση (ΣΕΕ), στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (5)
                  
                  
                     Δεδομένου ότι ο στόχος του παρόντος κανονισμού, δηλαδή η μεγιστοποίηση της χρήσης του Ταμείου Ασύλου, Μετανάστευσης και Ένταξης, που θεσπίστηκε με τον κανονισμό (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου (3), και του Ταμείου Εσωτερικής Ασφάλειας, που θεσπίστηκε με τους κανονισμούς (ΕΕ) αριθ. 513/2014 (4) και (ΕΕ) αριθ. 515/2014 (5) του Ευρωπαϊκού Κοινοβουλίου και του Συμβουλίου, για την αντιμετώπιση των άμεσων και έμμεσων επιπτώσεων που απορρέουν από την άνευ προηγουμένου κρίση στον τομέα της δημόσιας υγείας στο πλαίσιο της πανδημίας COVID-19, δεν μπορεί να επιτευχθεί ικανοποιητικά από τα κράτη μέλη, μπορεί όμως, εξαιτίας της κλίμακας και των επιπτώσεων της προτεινόμενης δράσης, να επιτευχθεί καλύτερα σε ενωσιακό επίπεδο, η Ένωση δύναται να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 ΣΕΕ. Σύμφωνα με την αρχή της αναλογικότητας όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη του στόχου αυτού.
                  
               
                     (6)
                  
                  
                     Ως εκ τούτου, ο κανονισμός (ΕΕ) αριθ. 514/2014 θα πρέπει να τροποποιηθεί αναλόγως.
                  
               
                     (7)
                  
                  
                     Για να παρασχεθεί στα κράτη μέλη ασφάλεια δικαίου σχετικά με την προθεσμία αποδέσμευσης, ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                     
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 50 του κανονισμού (ΕΕ) αριθ. 514/2014, η παράγραφος 1 αντικαθίσταται από το ακόλουθο κείμενο:
            
               
                  «1.   Τα εθνικά προγράμματα υπόκεινται σε διαδικασία αποδέσμευσης, που βασίζεται στην αρχή ότι εάν, έως την 15η Φεβρουαρίου ή, σε περίπτωση που η Επιτροπή κατ’ εξαίρεση παρατείνει την προθεσμία υποβολής των αιτήσεων πληρωμής σύμφωνα με το άρθρο 44 παράγραφος 1, έως την 1η Μαρτίου του έτους που έπεται του δεύτερου έτους της δημοσιονομικής δέσμευσης, τα συνδεόμενα με δέσμευση ποσά δεν καλύπτονται από την αναφερόμενη στο άρθρο 35 αρχική και ετήσια προχρηματοδότηση και από αίτηση πληρωμής που υποβάλλεται σύμφωνα με το άρθρο 44 παράγραφος 1, τα εν λόγω ποσά αποδεσμεύονται. Για τον σκοπό της αποδέσμευσης, η Επιτροπή υπολογίζει το ποσό με την προσθήκη ενός έκτου από την ετήσια δημοσιονομική δέσμευση που συνδέεται με τη συνολική ετήσια συνεισφορά του 2014 σε καθεμία από τις δημοσιονομικές δεσμεύσεις από το 2015 έως το 2020.
                  Όσον αφορά ποσά που αντιστοιχούν σε πρόσθετα κονδύλια που διατέθηκαν για τα εθνικά προγράμματα το 2018, η δημοσιονομική δέσμευση πραγματοποιείται το 2019. Όσον αφορά ποσά που αντιστοιχούν σε πρόσθετα κονδύλια που διατέθηκαν για τα εθνικά προγράμματα το 2019, η δημοσιονομική δέσμευση πραγματοποιείται το 2020.».
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 21 Οκτωβρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Θέση του Ευρωπαϊκού Κοινοβουλίου της 6ης Οκτωβρίου 2020 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 13ης Οκτωβρίου 2020.
         
            (2)  Κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 150 της 20.5.2014, σ. 112).
         
            (3)  Κανονισμός (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη δημιουργία του Ταμείου Ασύλου, Μετανάστευσης και Ένταξης, την τροποποίηση της απόφασης 2008/381/ΕΚ του Συμβουλίου και την κατάργηση των αποφάσεων του Ευρωπαϊκού Κοινοβουλίου και του Συμβουλίου αριθ. 573/2007/ΕΚ και αριθ. 575/2007/ΕΚ και της απόφασης 2007/435/ΕΚ του Συμβουλίου (ΕΕ L 150 της 20.5.2014, σ. 168).
         
            (4)  Κανονισμός (ΕΕ) αριθ. 513/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης των κρίσεων, και για την κατάργηση της απόφασης 2007/125/ΔΕΥ του Συμβουλίου (ΕΕ L 150 της 20.5.2014, σ. 93).
         
            (5)  Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).